– Det er farlig med gulblink i det krysset. Bybanen kommer jo rett ut av en «tunnel» når den kommer ut fra Bystasjonen, sier en tipser til BA i 1830-tiden.

Tekniske problemer fører til at lyskrysset i Fjøsangerveien ved Bystasjonen ikke fungerer som det skal. Lysreguleringen styrer trafikken i krysset hvor Bybanen kommer ut av Bystasjonen, og står på gulblink.

MYNDIGHETSPYRAMIDEN

– Vi får ikke utbedret feilen i kveld. Det er ikke optimalt dette her, men når krysset står i gulblink, er det myndighetspyramiden som gjelder, sa trafikkoperatør Ronny Sleire ved Vegtrafikksentralen til BA mandag kveld.

Øverst på myndighetspyramiden er tegn fra politi, deretter lysregulering, så skilting og til slutt trafikkreglene.

Bilistene har vikeplikt for Bybanen.

– Vi har foreløpig ikke fått meldinger om trafikkfarlige situasjoner. Det er lav hastighet i området, og Bybanen har fått beskjed om å være ekstra oppmerksom. Vi oppfordrer også bilistene til å være oppmerksomme, sier Sleire.

FEILSØKING

Det var elektriker på stedet flere ganger mandag ettermiddag, og feilen ble til slutt funnet.

I løpet av kvelden ble lysene fikset, og trafikken går nå som normalt på stedet, opplyser veitrafikksentralen.